Document ID: 32008D0048

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 20ής Δεκεμβρίου 2007 για την τροποποίηση της απόφασης 2004/407/ΕΚ για μεταβατικούς κανόνες υγιεινής και πιστοποίησης σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά την εισαγωγή φωτογραφικής ζελατίνης από τρίτες χώρες [κοινοποιηθείσα υπό τον αριθμό Ε(2007) 6487] (Τα κείμενα στην αγγλική, γαλλική και ολλανδική γλώσσα είναι τα μόνα αυθεντικά) (2008/48/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 4 παράγραφος 4 και το άρθρο 32 παράγραφος 1, Εκτιμώντας τα ακόλουθα: (1) Ο κανονισμός (ΕΚ) αριθ. 1774/2002 απαγορεύει την εισαγωγή και διαμετακόμιση ζωικών υποπροϊόντων και επεξεργασμένων προϊόντων στην Κοινότητα, εκτός εάν εγκρίνονται σύμφωνα με τον εν λόγω κανονισμό. (2) Η απόφαση 2004/407/ΕΚ της Επιτροπής (2) προβλέπει, κατά παρέκκλιση από την εν λόγω απαγόρευση στο πλαίσιο του κανονισμού (ΕΚ) αριθ. 1774/2002, ότι το Βέλγιο, η Γαλλία, το Λουξεμβούργο, οι Κάτω Χώρες και το Ηνωμένο Βασίλειο επιτρέπουν την εισαγωγή ζελατίνης, η οποία παράγεται από υλικά που περιέχουν σπονδυλική στήλη βοοειδών, υλικά τα οποία κατατάσσονται στην κατηγορία 1 σύμφωνα με τον εν λόγω κανονισμό, με αποκλειστικό προορισμό τη φωτογραφική βιομηχανία («φωτογραφική ζελατίνη»), σύμφωνα με την εν λόγω απόφαση. (3) Η Γαλλία έχει ενημερώσει την Επιτροπή ότι το εργοστάσιο της Kodak στο Châlon-sur-Saône δεν πραγματοποιεί πλέον εισαγωγές φωτογραφικής ζελατίνης από την Ιαπωνία και τις ΗΠΑ σύμφωνα με την απόφαση 2004/407/ΕΚ. (4) Επιπλέον, το υπόδειγμα κτηνιατρικού πιστοποιητικού που περιλαμβάνεται στην απόφαση 2004/407/ΕΚ πρέπει να ευθυγραμμιστεί με το μηχανογραφικό κτηνιατρικό σύστημα TRACES, το οποίο θεσπίστηκε με την απόφαση 2004/292/ΕΚ της Επιτροπής (3). (5) Συνεπώς, η απόφαση 2004/407/ΕΚ πρέπει να τροποποιηθεί ανάλογα. (6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 2004/407/ΕΚ τροποποιείται ως εξής: 1. το άρθρο 1 αντικαθίσταται από το ακόλουθο κείμενο: «Άρθρο 1 Παρέκκλιση όσον αφορά την εισαγωγή φωτογραφικής ζελατίνης Κατά παρέκκλιση από το άρθρο 29 παράγραφος 1 του κανονισμού (ΕΚ) αριθ. 1774/2002, το Βέλγιο, το Λουξεμβούργο, οι Κάτω Χώρες και το Ηνωμένο Βασίλειο επιτρέπουν την εισαγωγή ζελατίνης, η οποία παράγεται από υλικά που περιέχουν σπονδυλική στήλη βοοειδών, υλικά τα οποία κατατάσσονται στην κατηγορία 1 σύμφωνα με τον εν λόγω κανονισμό, με αποκλειστικό προορισμό τη φωτογραφική βιομηχανία (“φωτογραφική ζελατίνη”), σύμφωνα με την παρούσα απόφαση.»· 2. το άρθρο 7 αντικαθίσταται από το ακόλουθο κείμενο: «Άρθρο 7 Συμμόρφωση των ενδιαφερομένων κρατών μελών με την παρούσα απόφαση Τα ενδιαφερόμενα κράτη μέλη λαμβάνουν αμέσως τα αναγκαία μέτρα για τη συμμόρφωση με την παρούσα απόφαση και τα δημοσιεύουν. Ενημερώνουν αμέσως την Επιτροπή σχετικά.»· 3. τα παραρτήματα I και III τροποποιούνται σύμφωνα με το παράρτημα της παρούσας απόφασης. Άρθρο 2 Η παρούσα απόφαση αρχίζει να ισχύει την 1η Ιανουαρίου 2008. Άρθρο 3 Η παρούσα απόφαση απευθύνεται στο Βασίλειο του Βελγίου, στη Γαλλική Δημοκρατία, στο Μεγάλο Δουκάτο του Λουξεμβούργου, στο Βασίλειο των Κάτω Χωρών και στο Ηνωμένο Βασίλειο της Μεγάλης Βρετανίας και της Βόρειας Ιρλανδίας. Βρυξέλλες, 20 Δεκεμβρίου 2007.

Classification Labels:
1934
311
986
703
36
2394

Label Descriptions:
{"1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 2479
3895
614
3156
2737
2734

EuroVoc IDs (Expanded): 2479
3895
614
3156
2737
2734

Dataset Source: meu

Split: train